Пол Верлен
Моята съкровена мечта

Превод от френски: Пенчо Симов, 1978

chitanka.info

Изпълва ме една загадъчна мечта:

обичана жена със обич ме очаква

и всеки път за мен не е съвсем еднаква

и друга не съвсем, и ме разбира тя.

Разбира ме, уви; единствена в света

и сгодния момент единствена изчаква

да вникне в моя дух и сълзи да изплаква,

за да ме утеши сред тази самота.

Блондинка ли е тя, брюнетка ли? — Не зная.

А името й? То навява чар, омая

като обичан лик, съгледан сетен път.

От взора й покой да черпи може всеки,

в далечния й глас долавя се звукът

на скъпи гласове, замлъкнали навеки…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.